I mongui, i cosacs, i giorgians: chestas las trupas di popui che a sji son unîts ai todescs pal invasion dal nosti teritori. Plui o mancul vin capît la lôr storia, i lôr intrîcs, i lôr acordos di concuistâ. Ma cemût aia vivût la nosta int dut chest? Cerin traviers las testemoneanças di cualchidun che al è inmò a contâla, di capî la miseria, las pouras, , l’opresion, minaças e roubarias, i patiments che ur è costât par difindi la nosta cjera.
Duncja 1944-1945: sji erin formâts i partigjans cul intent di difindi il popul e contrastâ la invasion. Das lôr azions no simpri justas, a vevin scjadenât l’ira dal esercit invasôr, sordeut di chei che sji erin unîts ai todescs, vâl a dî i traditôrs di Stalin e dal Armata Rossa. Cuindi chescj popui “nomadi” s’a varessin judât a vinci la vuera, a saressin stâts parons da nosta Cjargna, a vevin dut l’intares di combati i partigjans ch’a contrastavin il lôr sum, però lôr plui che difindinus ju invalegnavin cuintri il popul ch’a pensavin che al fos d’acuardi cun lôr, cussì a sji la cjapavin cu la int in ogni maniera, pensant che ju protegjessino platavin.
Insom dal Moscjart, aventi di Pakai vecjo (l’ostaria di prin) a è la cjasa da Pasca da Bova, maridada giovina cuntun tamoveis, ch’al è vignût in cuc. Dai fîs a è inmò la Gjema ch’a è dal 1916 e che in chel timp a veva 28 agns. Nus conta ch’as “rivavin chesta pussjissions su pal stradon, cjars plens di ogni sorta: fameas, anemai, massarias e dut ce che al coventava pal vivi di ogni dì, simpri a torn come i zingars che noj veva patria. Ai erin grezos, sporcs, vistîts cun stramas una sora chê ata, stivalons, gjacetas di piel e di pioura, colbacs e las feminas plui o manucul, cun sciai di cuzinas, fazolets; plens di miseria e pedoi, pults. A erin sigûrs plui biâsj di nou, nonostant las lôr roubarias, dut ce che a cjatavin: rouba, mangjativa, ai raspava dut, a mi la vacja e las piouras, parfint la cjarozula e dut il fen par dâ da mangjâ ai lôr cjavai, però mi fasevin encja cetant dûl, s’a nol fos stât pal lôr mût cussì prepontent. Però i giorgians no. Lôr a erin tant plui fins, biei e di buina maniera, sicûr plui bogn”.
Encja agna Tuta nus à lassjât chest ricuart. A conta che cuant che i partigjans a àn savût che a rivavin i todescs cul seguit, a àn fat saltâ il puint dal Rivat par ostacolâ la avanzada. Tu pos crodi se ju fermava, anzi dopo a àn pensât ben i mongui di masedâsi cu la int dal paîs, ocupant insiema a lôr las cjasas, si capìs, las miôr, cussì ur fasevin di scudo uman se par câs ju varessin atacâts. Cun prepotencia a sparonegjavin e a tolevin dut ce ch’a cjatavino ce ch’al era restât, dopo che la int prevident a veva platât ce ch’a podeva tal mût e tal puest plui impensabil. “Eri sul stâli dal Moscjart, jo e me sûr Rita, ch’ai rivin cui lor cjars oltri la maseria a toli il fen. Tu podevas ben protestâ: ai fassjevin il lôr fat, a butavin su a forcjadas. Ur cola una biela bara di fen, cor a tolilu su, me sûr mi tira via che za mi vevin pontât il fusjîl. Tevut al era in vuera. No soi a contâ la miseria patida, par fotuna che vevi agna Luzia da lassjâ il Giuanut cuant che scuignevi lâ a sorc e duts las aventuras di nou feminas par procurâsji alc da mangjâ”.
La prima cjasa passât il puint da Cleulas a era chê di santul Teu dal For. A veva la visuâl plui completa su la Gleia par vei il control. Al conta Gjenesio: “La mitragliatrice simpri puntada su la taula, nou erin ritirâts intun cjamarin. Una volta a àn tirâ un colp di fusîl sul sofit, ch’al à sbusât il plancum, il paion e al à rot un veri dal balcon, la vin riscjada biela”.
“Dopo nus àn parât fûr, che vin scuignût lâ ta cjasa di Cristof, da pît dal Pecol – a dîs la Bianca -, vevin las piouras e un roc. Mari mi manda a passjon sun lôr su par Ramontan. Jout i mongui che a lavin par ducj i stâi a cirî anemai; paradas ju di cors las piouras, tal cjamos dal frindei da Ana, scjampada via pai Roncs mi corevin davûr encja traint, vevi pierdût i scarpets, ma sei rivada scolça e strasameada di me agna Maria tal Salet. Mê Mari a à sintût a vignî ju pal Pecol una turba cu las piouras, al era ancje il gno roc, ch’al à conossuda e tacât a belâ, ma lôr nua, a son lâts cun dut; lu ai encje vaît chel roc, che lu tignivin tant dacont. Una volta sei lada tal gabinet e ai cjatât su un biel vuluç di bêçs, ju ai puartâts a me mari, ma jei no à volûts tegjiu e ju à puartâts al comandant, ch’ai pareva di roubaju. Forsi lôr a savevin da fin che ur tocjava e ai pensava che i bêçs no ur vorès siervît ati e cussì ju dopravin encja tal gabinet”.
Maria dal Siro a veva 14-15 agns e a sji impensa benon, ma no doma jei, encja Valerio ch’an veva 5 o 6. “A son rivâts d’atom – a dîsj – Erin bessoi, nou fruts; Cirino prisonîr, gno pari al estero, mê mari a sorc. A son rivâts a cjasa, a àn butât dut pal aria, spalancant las puartas cul fusîl imbraçât, tolet ce ch’ai voleva, sgarfant tal pajon di di foia, a cjatin un fanâl di bicicleta, a disevin che se no ur davin la bicicleta a varessin tirât una bomba. La veva comprada cun ce che al veva vuadagnât a lavorâ tai fortins. Jù pa scjala a àn encje butât ju un Crist di zes, ch’al sji è sclesât, che lu vin inmò. Siro al veva platada la bicicleta cun dut ce ch’al podeva ta cjavina di Rosaria, dulà che inmò cualchidun al veva puartada la sô rouba, su pa puarta e il balcon par platâ, a vevin fata una tassa di legnas dongja dal cjalcinâr da lignera, al veva fata una bûsa e soterât alc. “Nou erin ducj un berli – sji impensa Valerio -. Jo eri sentât sul balcon. Siro lu vevin butât a bas tal curidôr, cui fusjîls puntâts, che ai voleva la bici, la Lina a è coruda a clama Florinda, che rivada a à tacât a trambascjûr e manaçâur, fato sta ch’a sji son indi lâts”. “Cutuardis dîs a è stada fûr me mâri a sorc, in che volta – continua Maria – apena che sintivin ch’ai rivava, scjampavin di Rosaria o da Silvestra, lôr a vevin i oms Tita e Pacai e a vevin plui coragjo”. La sera ogni tant lavin sù di Paulinon; las feminas as filava, as cusiva e s’à contavin, insiema as veva mancul poura, se la zornada a era cuieta. Ma in chê volta che ai sbaravin ju pal Cuel das Cidulas, vin cjapât Valerio e la Isa e ju vin platâts ta cjamosa dal purcit”. “E cuant che a è stada la ritirada? Ai veva i todescs aventi da Torata dal Moscjart, tai fortins, las munizions e prima di ritirâsi a àn fat saltâ dut. Erin a Rosari e stavin cjantant “… Sempre ascolta le preghiere di Cleulis tuo fedel …” che intun moment vin sintût un tâl tonon, ch’ai tremava parfint i veris di Gleisia; ducj corûts di fûr, la jù dapît sji viodevin flamadas e fum. Ce poura encja chê volta”. “In cjasa nosta – mi disin – a ‘nd era doi giorgians, doi polacs, dopo dai mongui. I giorgians no ju podarin mai dismenteâ, sji clamavin un Grisha e chel âti Sanson. Ai erin biei, brâfs, monts, educâts e rispietôus. Sanson al era simpri maladiç, al veva simpri freit e mi toleva tal braç – al dîs Valerio – forsi i impensavi i sei fruts, s’an veva”. A vevin, aì dal Voc, una cusina militâr culà che a fasevin i lôr “rancios”, di chei beverons e nus puartavin ancje a nou alc. “Sì – a dîs Maria – coma chel ‘sûf cun denti tocs di cjarn, magari di pioura, nus faseva tant ariç, che no lu vin mai mangjât, specilamenti tu, Valerio, che tu sês tant ariçous. Però la prima marmelada la vin cerçada da lôr”. “Ma Grisha al è chel che nus è restât plui tal cûr, cuissà ce fin ch’al à fata, al era un grum preot, no sai par ce religjon. Una volta mama a era ju par Sot, a à sintût a trai ben ben, a pensava as sôs frutas in cjasa di poura che ur fos socedût al o che las vessin toletas. Al era tant l’ingosj che la femina a è svignuda. Puartada a cjasa i doi Giorgians a erin tancj preocupats che un ai sbateva un ûf e chel alti al faseva la polenta par tirâla sù. E chel mongul ch’al è rivât una sera cun tas fassias invuluçada una scueta? L’à poiada su pa gratula e al à det che in cambio i detina nosta sûr Lina.
Da Micalesa a vevin coma un magazin, una volta nus àn puartât a mi e a Lina un biel fazolet a rosas e a mâri un neri, encja a Mafalda e a sô sûr ur àn dât un par on. Par scherz, mama a veva justa metût su un laveç sul spolert, al è vignût ca e j à metût denti una bomba. Rouba ch’a nus vegni un colp. L’era timp di ploia, a son rivâts una dì cuntun pâr si scarpas dutas sfondadas, a vevin la suela di carton. A ‘nd era di cuartîr encja tas scuelas. Cetant ch’al à vaît Grisha cuant che al è lât, ai diseva a mari che lu tignis cun jei e jei ai diseva: “No pos, parcè che dopo a cji copin di sigûr”. Nus veva lassada encja una sô fotografia. “Da me – a dîs la Luci da Rosa – no ‘nd era di cuartîr, erin za un trop nou e vevin una cjasa forsi di no lôr gradiment. A erin a bas, stanzas una denti di chê ata, la cusjina, la cjasata, la cjavina e un’âta che a veva l’entrada par devûr. Par riva in chê tal mieç, vevin sbusât il mûr, par taponâ la bûsa a ‘nd era plen di imprescj di menaus… Ai denti a ‘nd era di dut ce che erin rivâts a platâ, parfin il coredo di Veronica, par lâ a toli alc, scuignivin toli la cjandela. A serviva encje di rifugjo in câs di pericul pai oms, ogni tant encje par partigjans s’à si intivavin a vignî ju in paîs. Mi inpensi da pioura che la vevin sierada intuna di chês stanzas e cui madons platât puartas e balcons, par ch’al fos not e no belas. A rivavin chescj Mongui, Todescs di ogni ora, vosant: “Partizan, partizan”, a ju lavin a cirî par dutas las cjasas, pensant che ju vessin platâts. Da insom fint dapît ai savoltavin dut; cui fusjî splanâts, nou canaia ingrumâts, spaurîts, trimants, no dousavin a vierzi bec, nencja par vaî. A vevin simpri inasa la bicicleta, a fasevin di mot, disint: “Minzineta, minzineta”. A riva dongja Vinicio, Primo, Enos, Nisio e la gnet di Maria dal Biel, la Mafalda, ur contava struzinant chescj mongui su la “minzineta”. Da chê volta a je lât a jei chel soranom: e la Mafalda la clamavin “Minzineta”. A vevin biei e grancj cjavai, par lôr ai erin indispensabi, al era un capitâl, ju tratavin forsi miôr dai cristians. No sai cemût un ur era crepât, gno pari i à tirât ju la piel, l’à puartada tal riu, par un posj di dîs che si amorbidis e disinfetas e dopo cun chê nus faseva i çucui.
“E sì, – al continua Bepo – a era propit cussì. Paurona di fâ lâ il sanc in aga. I mongui nus terorizavin. Da me gno pari al era in Gjermania, me mari a sorc e nou fruts cun mê nona. Son rivâts denti sgarfant e vosant e su pa scjala da cjamara me nôna ur è lada daûr, i àn dât un poc, roubas di traila ju pa scjala, no vevin rispiet par nissun. Par fortuna che erin rivats a platâ alc encja ta capela, sot dal altâr. E cji impensistu Luci cuant che aj an tentât di toli Angjelina e la Elsa da Svualdina? Ce berlis biadas frutas. Angjelina a è rivada a scjampâ fint di don Celso, che la veva platada tal gjalinâr. La Elsa a è coruda di sôra, par sierasi denti ta cjamara, no è rivada che ai erin davûr di jei. Alora sji è butada ju dal balcon, sji è fata mal intun pît, ma è scjampada lo stes inseguida da chel mongul, via par Faeit”. (“Lui al cjata Toni da Verda, che al veva un orloi di sachetin, ch’ai picava la cjamêsa. Sji è fermât curious – a conta la Bice -. E cussì ancje la Elsa a è rivada dal preidi, e cussì salvada encja jei”). “Nus vevin puartat dongja encja piouras roubadas no sai da dulà, che las vevin metudas ta stala da Uta e nou fruts vevin di lâ ogni dì cun lôr a passjon. A Nâto i vevin tolet la vigjela. Al è lât daûr das stafadas e al è rivât ai dal Crist di Temau, ai a l’an pûr tornada. E i trei dîs di carta bianca? Poben in chei dîs a podevin fâ dut ce che a volevin, parfint copâ, cence rindi cont a di nissun”.
“Da me, dopo i mongui vevin i Giorgians, in 8, ma a era una âta vita cun lôr. Un al era mestri e se mi jodeva par strada mi scorsava a fâ compits, mi judava encje a fâ chei di matematica. Nus puartavin la migjestra di Ceci, buina e ben cusinada. Vevi una volta un prontapet cu la Madona di Castelmonte su di una bareta, mi fâs mot un giorgian di dâja, jo no volevi. Mi à metût tal pugn, un vuluç di bêçs, i la ai dada biel svuelt, cuissà s’al pensava che lu ves protet da ce ch’a sji spietava ta ritirada. Una volta i giorgians a àn fat encje un conciert, a erin una ventina di lôr cun vous straordenarias. A vevin tanta passion di musica, teatri, cultura. Propit difarents di chei aitis popui, nus tiravin dongja, nus insegnavin a cjantâ, vevin imparât alc di cjants encja tal lôr lengaç. Sji viodeva che propit ai tigniva a vei cu la int una convivença plui pacifica”.
Sji dîs che a è nassuda encje una fruta achì da una mongula, e cualchi frut dopo tai paîs cà e là a vevin il pari mongul. Cuissà cemût e par cuâl destin.
Silvia Puntel
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn nld_Latn